b'\n_START_ARTICLE_\nAabybro\n_START_SECTION_\nHistorie\n_START_PARAGRAPH_\nAabybro omtales i 1664 som ben\xc3\xa6vnelse for passagen over Ry\xc3\xa5._NEWLINE_I 1875 beskrives forholdene s\xc3\xa5ledes: "Aaby med Kirke, Pr\xc3\xa6stegaard, Skole, Pogeskole, Kro (Aabybro Kro) og 2 Veirm\xc3\xb8ller"._NEWLINE_Der var til slutningen af 1800-tallet pramfart p\xc3\xa5 Ry\xc3\xa5 fra Limfjorden til den nordjyske by. Omkring \xc3\xa5r 1900 beskrives forholdene s\xc3\xa5ledes: "Aaby, ved Landevejen, med Kirke, Pr\xc3\xa6stegd., Afholdshjem (opf. 1897), Missionssal (opf. 1897), 2 Skoler (nordre og s\xc3\xb8ndre Sk.), Folkeh\xc3\xb8jskole (opf. 1900), Sparekasse for A.-Birsted Sogne (opr. 4/10 1869; 31/3 1898 var Sparernes Tilgodehav. 285,151 Kr., Rentef. 3 3/5 pCt., Reservef. 22,458 Kr., Antal af Konti 745), Markedsplads (Marked i Apr. og Sept.), Kro (Aabybro Kro), M\xc3\xb8lle, Dampm\xc3\xb8lle, Andelsmejeri, J\xc3\xa6rnbanestation (Aabybro), Telegraf- og Telefonstation samt Postkontor". I 1906 havde byen 373 indbyggere, i 1911 422 og i 1916 479 indbyggere._NEWLINE_Aabybro var fra 1897 \xe2\x80\x93 1969 stationsby p\xc3\xa5 Fjerritslev-Frederikshavn Jernbanen (FFJ) og Hj\xc3\xb8rring-L\xc3\xb8kken-Aabybro (HLA) fra 1913 \xe2\x80\x93 1963. Jernbanen f\xc3\xb8rte til en kraftig v\xc3\xa6kst i stationsbyen: i 1921 havde byen 542 indbyggere, i 1925 562, i 1930 583, i 1935 649, i 1940 681, i 1945 870, i 1950 1.188, i 1955 1.250, i 1960 1.346 og i 1965 2.112 indbyggere._NEWLINE_I 1924 omtales stationsbyen som havende skoler, sparekasse, hotel og g\xc3\xa6stgiverg\xc3\xa5rd, flere brugsforeninger og k\xc3\xb8bm\xc3\xa6nd, h\xc3\xa5ndv\xc3\xa6rkere, farveri, en sodavandsfabrik, margarinefabrik, savv\xc3\xa6rk, bryggeri, cementfabrik og mejerier._NEWLINE_I 1961 havde Aabybro flere skoler, politistation, biograf, kro, hotel, bank, sparekasse, mejerier, telefoncentral, jernbane, telegraf, postekspedition og med flere industrier. Med tiden blev Aabybro et egnscenter for omr\xc3\xa5det mellem Fjerritslev og Vester Br\xc3\xb8nderslev med oplandsydelser og industri.\n_START_SECTION_\nErhvervslivet\n_START_PARAGRAPH_\nI byen findes flere erhvervsvirksomheder, blandt andre TV2/Nord og Aabybro Mejeri, hvor sidstn\xc3\xa6vnte is\xc3\xa6r er kendt for Ry\xc3\xa5 Is samt en tvist om, hvor vidt mejeriet m\xc3\xa5tte kalde sine produkter for energit\xc3\xa6tte. F\xc3\xb8devarestyrelsen tabte sagen, og bruger fortsat sin betegnelse.\n_START_SECTION_\nKendte bysb\xc3\xb8rn\n_START_PARAGRAPH_\nSkuespillerinden Helle Dolleris er f\xc3\xb8dt i Aabybro._NEWLINE_Fodboldspilleren Thomas Augustinussen, som tidligere spillede i AaB Fodbold, er vokset op i Aabybro og har spillet i den lokale fodboldklub AAIF._NEWLINE_Basketspilleren Lars Mortensen er vokset op i Aabybro og senere flyttet til Sverige og har spillet EM og VM'